Ngeche.
7.
Wuoda, rit wechena kendo ipand chikena e chunyi. 
Rit chikena to ibiro bedo mangima; rit puonjna mana kaka dirit tong wangʼi. 
Twegi e lith lweti kendo ndikgi e chunyi maiye. 
Wach ne rieko niya, “In e nyaminwa,” to luong ngʼeyo tiend wach ni watni; 
ginimi itangʼ ni dhako ma jachode, inibed mabor gi dhako mabayo kaachiel, kod wechene malombo ji. 
Ka nangʼicho oko gie dirisa mar oda, 
ne aneno e dier joma ngʼeyogi tin, ne afwenyo e dier yawuowi matindo, rawera maonge gi rieko. 
Ne owuotho e wangʼ yo makadho but od dhakono, kowuotho kochiko od dhakono, 
ka piny ngʼiringʼiri, ka piny dwaro yuso, e kindeno ma mudho mako piny. 
Eka apoya nono dhakono nowuok mondo oromne, korwakore kaka ochot mopongʼ gi paro marach. 
En dhako ma wangʼe tek kendo maonge wichkuot, tiendene susni ma ok obed e ot; 
sani onene e yo, to bangʼ sa matin en kuonde chokruok, kendo e kuonde mopondo duto oyudore. 
Omiyo nokwake mi onyodhe, gi wangʼ matek, nowachone niya: 
“An gi misango mar lalruok e oda, kawuononi asechopo singruok maga. 
Omiyo ne abiro mondo arom kodi, asemanyi to koro aseyudi! 
Asepedho kitandana gi suke mokikokiko moa Misri. 
Asekiro moo e kitandana, gin modhi mangʼeny mangʼwe ngʼar gi mane-mane kod obala ndago. 
Bi, wadhi wayud mor mar hera nyaka piny ru, mondo wabed mamor ka wawinjo maber e hera! 
Chwora ok nitiere dala; osedhiyo e wuoth mabor. 
Nokawo mifukone mopongʼ gi pesa, kendo ok obi duogo dala nyaka bangʼ ndalo mogwarore.” 
Kamano, dhakono nowuonde gi weche mamit; mi nohoye kendo odhi kode. 
Gikanyono noluwe kodhi kode mana ka rwadh bwoch mitero kar yengʼo, kata ka mwanda madonjo e obeto 
nyaka asere chwowe mahob chunye, kata ka winyo madhiyo e obadho ma ochikne, ka ok ongʼeyo ni ngimane ni e tho! 
Koro un yawuota winjauru, chikuru itu ne gima awacho. 
Kik uyie mondo chunyu odhi e yorene, kata bayo e yorene. 
Oseketho ngima ji mangʼeny, kendo osemiyo ji mathoth mak kwanre otho. 
Ode en yo malach matero ji e liel, otelo ni ji koterogi e kuonde mag tho. 
